**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/13834-4/2022.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2022. február 11-i nyilvános ülésére**

**Tárgy:** Hévíz Város Önkormányzat 2022. évi költségvetése

**Az előterjesztő:** Papp Gábor polgármester

**Készítette:**  Szintén László közgazdasági osztályvezető

Boros Lajosné számviteli ügyintéző

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

**A 2022. évi költségvetés általános indokolása**

# Az államháztartásról szóló 2011. évi CXCV. törvény 24.§ (3) és (4) alapján a jegyző által előkészített költségvetési rendelet-tervezetet a polgármester február 15-éig - ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a képviselő-testületnek. 2021. június 25-én a Magyar Közlöny 120. számában megjelent a Magyarország 2022. évi központi költségvetéséről szóló 2021. évi XC. törvény, így a költségvetés meghatározó sarokszámai ismertek, azok beterjeszthetőek. A költségvetési rendelet megalkotásához az állami támogatások Magyar Államkincstár által történő pontos kimutatása is rendelkezésre áll, amely alapján pontosan lehet vele tervezni, és a költségvetést elfogadni.

# A költségvetés előterjesztésekor a képviselő-testület részére tájékoztatásul a következő mérlegeket és kimutatásokat kell - szöveges indokolással együtt - bemutatni:

*a)* a helyi önkormányzat költségvetési mérlegét közgazdasági tagolásban, előirányzat felhasználási tervét,

*b)* a többéves kihatással járó döntések számszerűsítését évenkénti bontásban és összesítve,

*c)* a közvetett támogatásokat - így különösen adóelengedéseket, adókedvezményeket - tartalmazó kimutatást, és

*d)* a költségvetési évet követő három év tervezett bevételi előirányzatainak és kiadási előirányzatainak keretszámait főbb csoportokban.

Az államháztartásról szóló 2011. évi CXCV. törvény (továbbiakban Áht.) 6. § (1) bekezdése szerint a tervezés a bevételeket és kiadásokat közgazdasági, adminisztratív és a kormányzati funkciók szerinti funkcionális osztályozás szerint kell nyilvántartani és bemutatni. Az Áht. 23. § (2) bekezdése szerint a költségvetési rendeletben be kell mutatni a költségvetési bevételi és kiadási előirányzatokat kötelező feladatok, önként vállalt feladatok, valamint állami (államigazgatási) feladatok szerinti bontásban.

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 10. § (3) bekezdése szerint az önkormányzat - a törvényben meghatározott esetekben - az állammal kötött külön megállapodás alapján elláthat állami feladatokat. Önkormányzatunk ilyen megállapodással nem rendelkezik, így ebben az értelemben állami feladatot nem lát el.

A törvény a kötelező feladatellátás mértékét, arányait nem szabályozza, azokra állami támogatást biztosít mutatószámok alapján, továbbiakról a képviselő-testület dönthet. A kötelező és önként vállalt feladatok ellátását a kapcsolódó állami támogatások nem fedezik. A feladatok ellátását az önkormányzat saját bevételeiből, elsősorban közhatalmi, valamint működési bevételeiből, az egyéb államháztartáson belüli támogatási bevételekből és az államháztartáson kívülről történő pénzeszköz átvételekből származó összegekkel biztosítja. A bevételek nagyságának tervezhetőségét befolyásolták a 2020 – 2021. években történt változások.

2020. március 11-én a WHO világjárvánnyá, pandémiává nyilvánította a COVID–19 koronavírus-járványt. Azóta a magyar kormány - élve alkotmányos felhatalmazásával - különleges jogrendet vezetett be, több ízben is veszélyhelyzetet hirdetve. Számtalan gazdasági intézkedést tett, melyek nagyban befolyásolták/befolyásolják az önkormányzatok gazdálkodását mind az elmúlt években, mind 2022. évben is. A gazdaság helyreállításának céljából tett intézkedések következménye az önkormányzatok oldaláról a bevételek nagymértékű csökkenése. A jogszabályváltozások érintik az állami támogatásokat, a helyi adókat, átengedett központi adót, illetve egyéb működési bevételeket.

Az állami támogatások közül az üdülőhelyi feladatok támogatása – mely minden beszedett idegenforgalmi adó utáni plusz 1 Forint-ot jelentett az önkormányzatoknak – eltörlésre került. (A kiesés összege: 2019. év adata alapján 600 596 ezer forint/év)

A helyi adók közül az *idegenforgalmi adó* került először a figyelem központjába. A 140/2020. (IV. 21.) Korm.rendeletben foglaltak szerint először 2020. április 22-től – 2020. december 31-ig, majd a 498/2020. (XI. 13.) Korm. rendelet módosításáról a Kormány 319/2021. (VI. 9.) Korm. rendelete alapján a 2021. január 1. napja és 2021. június 30. napja terjedő időszakban eltöltött vendégéjszaka utáni a 18. életévüket betöltött magánszemélyeknek nem kellett megfizetniük ezt a típusú helyi adót. A „megállapított”, de be nem szedett adót azonban a szálláshely üzemeltetőknek - havonta - továbbra is be kellett vallani az önkormányzati adóhatóság felé, mivel a kormány ezt a kieső bevételt 2020. évben kompenzálta azzal, hogy megtérítette a bevallott adót. A 2021. évi kiesés állami kompenzálása már nem történt meg. Az idegenforgalmi adóbevétel ezekkel a rendelkezésekkel messze nem közelítette meg a még „hagyományos” évnek nevezhető 2019. évben befolyt éves összegét (2019. évben befolyt összeg: 628 966 ezer forint, 2021. 12. havi kimutatás alapján: 271 418 ezer forint, a kiesés éves összege meghaladja a 300 000 ezer forintot).

## A koronavírus-világjárvány nemzetgazdaságot érintő hatásának enyhítése érdekében szükséges helyi adó intézkedésekről szóló 535/2020. (XII. 1.) Korm. rendeletben foglaltakat meghosszabbította a 641/2021. (XI. 25.) Korm. rendelet, mely szerint:

1. A 2022. évben végződő adóévben sem lehet a helyi adó és a települési adó mértéke magasabb, mint az ugyanazon helyi adónak, települési adónak az 535/2020. (XII. 1.) Korm. rendelet hatálybalépése napján hatályos és alkalmazandó önkormányzati adórendeletben megállapított adómértéke.

2. Az önkormányzatnak az 535/2020. (XII. 1.) Korm. rendelet hatálybalépése napján hatályos adórendelete szerinti adómentességet, adókedvezményt a 2022-ben végződő adóévben is biztosítania kell.

3. A települési önkormányzat új helyi adót, új települési adót nem jogosult bevezetni 2022. június 30-ig.

A koronavírus-világjárvány nemzetgazdaságot érintő hatásának enyhítése érdekében szükséges egyes intézkedésekről szóló 639/2020. (XII. 22.) Korm. rendelet alapján kkv-nak minősülő vállalkozások esetében a 2021-es adóévben a *helyi iparűzési adó* mértéke 1%, feltéve, hogy nettó árbevétele vagy mérlegfőösszege legfeljebb 4 milliárd forint és a 2021. évben végződő adóévben alkalmazandó önkormányzati rendeletben megállapított adómérték több mint 1 százalék. Ennek ellentételezésére a kormány a 4/2021. (I. 14.) rendeletében a veszélyhelyzettel összefüggésben a huszonötezer főnél nem nagyobb lakosságszámú települési önkormányzatok támogatási programját fogalmazta meg, miszerint ezek a települési önkormányzatok a 2021. évben kieső iparűzési adóbevételének összegével megegyező összegben a központi költségvetésből támogatására jogosultak. A minimálbér és a garantált bérminimum 2022. évi emelésével összefüggésben szükséges adóintézkedésekről, valamint egyes más intézkedésekről szóló 2021. évi CXXXI. törvény módosította a helyi adókról szóló 1990. évi C. törvényt, mely alapján az 1 %-os helyi iparűzési adó mértéket meghosszabbították 2022. évre vonatkozóan is. A kormány egyeztetéseket folytat az önkormányzatok adóbevétel kiesésének kompenzálásáról, de rendelkezés még nem történt. (Hévíz Város Önkormányzat ezáltali bevétel kiesése várhatóan: 335 909 ezer forint.)

Átengedett adók esetében az önkormányzatoknál maradt 2019. december 31-ig a beszedett *gépjárműadó* 40%-a. A Magyarország 2020. évi központi költségvetéséről szóló 2019. évi LXXI. törvény 2020. június 18-tól hatályos 37. § (1) bekezdés a) pontja szerint a gépjárműadóról szóló törvény alapján a belföldi gépjárművek után a települési önkormányzatot az általa 2020. évben beszedett gépjárműadó már nem illeti meg. Ez az önkormányzatnak éves szinten 17 000 eForint kiesést jelent.

Egyéb működési bevételek tekintetében szűkítette a lehetőségek körét a veszélyhelyzet ideje alatt az állami és *önkormányzati bérleti szerződésekre* vonatkozó eltérő szabályokról szóló 609/2020. (XII. 18.) Korm. rendelet, valamint az „adóstop”–pal egyenértékű intézkedéseket tartalmaz a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) Korm. rendelet (a továbbiakban: 603/2020. (XII. 18.) Korm. rendelet) a képviselő-testület feladatkörébe tartozó *közszolgáltatás* ellátására szerződéssel rendelkező, a polgári perrendtartásról szóló törvény szerinti gazdálkodó szervezet által nyújtott szolgáltatásért, végzett tevékenységéért megállapított díjakkal, az önkormányzati vagyonnal való gazdálkodás keretében felmerülő díjakkal, illetve egyéb díjfizetési kötelezettségekkel kapcsolatban. Az utóbbi jogszabály hatályát meghosszabbította a veszélyhelyzettel összefüggő átmeneti szabályokról szóló 2021. évi XCIX. törvény, melynek 147. §-a alapján a 603/2020. (XII. 18.) Korm. rendelet hatályba lépésének napjától 2022. június 30. napjáig

a) a helyi önkormányzat,

b) a helyi önkormányzat által fenntartott

ba) költségvetési szerv,

bb) nonprofit szervezet,

bc) egyéb szervezet,

c) a helyi önkormányzat többségi tulajdoni részesedésével működő gazdasági társaság,

d) a helyi önkormányzat többségi tulajdoni részesedésével működő gazdasági társaság által alapított gazdasági társaság,

e) a képviselő-testület feladatkörébe tartozó közszolgáltatás ellátására szerződéssel rendelkező, a polgári perrendtartásról szóló törvény szerinti gazdálkodó szervezet által nyújtott szolgáltatásért, végzett tevékenységéért megállapított díj, az önkormányzati vagyonnal való gazdálkodás keretében felmerülő díj, illetve egyéb díjfizetési kötelezettség (a továbbiakban együtt: díj) mértéke nem lehet magasabb, mint az ugyanazon díjnak a 603/2020. (XII. 18.) Korm. rendelet hatálybalépését megelőző napon hatályos és alkalmazandó mértéke.

Az előző bekezdés szerinti szervezet a 603/2020. (XII. 18.) Korm. rendelet hatálybalépésének napjától már megállapított új díjat nem vezethet be, 2022. június 30. napjáig új díjat nem állapíthat meg, meglévő díjat új kötelezetti körre nem terjeszthet ki.

A különböző kormányzati intézkedések miatti kiesés számszerűsített következményét az alábbi táblázat mutatja be:



A 2021. évi költségvetés megalapozásához a 18/2021(II.4) határozat alapján költségracionalizáló döntések születtek, melyek hatása 2022. évben is, illetve hosszabb távon érződik. Kiemelkedő szerepet kapott a kötelező – önként vállalt feladatok elkülönítése, valamint azok finanszírozásának átgondolása.

Dolgozói létszámváltozás, személyi juttatásokat befolyásoló tényezők: Az önkormányzat és intézményei 2019. december 31. napi 237 fős létszámkerete 2022. december 31. napjára várhatóan 169 főre csökken (5. melléklet). A takarékos és hatékony feladat-ellátás érdekében intézményvezetői feladat volt a kapacitások felmérése, az egyes feladatok ellátási szintjének folyamatos vizsgálata. Az intézményvezetők felelősségi körébe tartozik a munka olyan módon történő szervezése, hogy a csökkent létszámok mellett a feladatok elláthatók legyenek, kivétel azon álláshelyek betöltése, ahol jogszabályi előírásnak megfelelés miatt az szükséges.

A munkaerő piaci bérversenyben folyamatosan lépést kellett tartani. Az elmúlt években az önkormányzat a jól dolgozó állomány megtartása érdekében ugyan emelt béreket (tipikusan munkáltatói döntéseken alapuló teljesítményelvű béremelés történt), de nem bírta a bérversenyt a versenyszférával szemben, az önkormányzati bérezés több területen ennek alatta maradt, de kiugróan sehol sem volt magas.

A 2022. évi bérrendezés érdekében több kormányzati intézkedés is történt.

* Megemelték a minimálbér és a garantált bérminimum összegét (167 400 forintról)   
  200 000 forintra, illetve (219 000 forintról) 260 000 forintra a kötelező legkisebb munkabér (minimálbér) és a garantált bérminimum megállapításáról szóló 703/2021. (XII. 15.) Korm. rendeletben.
* A kulturális ágazatot érintő bérfejlesztésről szóló 682/2021. (XII. 6.) Korm. rendelet 20 %-os béremelést eredményezett.
* Rendezésre kerültek a szociális területen dolgozók bére a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII. 26.) Korm. rendelet módosításával.
* A polgármesterek illetményének és költségtérítésének mértéke az egyes kulturális tárgyú és egyéb törvények módosításáról szóló 2021. évi CXLVIII. törvényben került szabályozásra.

A bérrendezések érdekében hozott jogszabályok következménye a bérköltségek drasztikus emelkedését eredményezték, melyek részbeni ellentételezésére állami támogatásban részesülnek az önkormányzatok. (1/3. melléklet)



Az Mötv. 13. § (1) bekezdése határozza meg a helyi közügyek, valamint a helyben biztosítható közfeladatok körében ellátandó helyi önkormányzati feladatokat, ún. kötelezően ellátandó feladatokat, melyek ellátására - ha nem is 100 %-os fedezetként, de - állami támogatásban részesülnek az önkormányzatok. Hévíz Város Önkormányzat az említett jogszabályban meghatározott feladatokon túl felvállal több önként vállalt feladatot is a városi turizmus vonzóbbá tétele, illetve a helyi lakosság érdekében.

Önként vállalt feladatok között fontos megemlíteni, hogy a szociális bennlakásos ellátási forma, két telephelyen történő ellátása és fenntartása nem költséghatékony, mindkét telephelyre külön-külön biztosítani kell az ápolási személyi és infrastrukturális feltételeket, amelyek az ellátottak rossz állapota miatt különösen költséges, és az elmúlt időszak bebizonyította, hogy nagy felelősséggel is jár. Az állami támogatás – önként vállalt feladat révén- nagyjából 1/3-as arányban finanszíroz egy ellátottat, míg a havi térítési díjak további 1/3-ot tesznek ki. Hévíz Város Önkormányzat ehhez átlagosan hozzá teszi a maga 1/3-ad részét, amely nagyságrendileg átlagosan 120 000 forintot tesz ki, havonta, ellátottanként. A térítési díjak rendszere és mértéke felülvizsgálatra került az elmúlt időszakban, 2021. szeptemberben a képviselő-testület tárgyalta, de az elfogadott emelést a kormányzati gazdasági intézkedések miatt nem lehetett végrehajtani 2022. január 01-től. Jelenlegi szabályozások szerint ennek akadályoztatása 2022. július 1-től megszűnik.

A nem kötelező önkormányzati feladatellátások másik formája a profitorientált tevékenységek.

A Gróf I. Festetics György Művelődési Központ, Városi Könyvtár és Muzeális Gyűjtemény a könyvtár és közművelődés kötelező feladatait látja el, ezekre finanszírozást kap a magyar államtól. A múzeumi tevékenysége önként vállalt feladat, amely azonban kiszámítható költségekkel bír. A mozi működését 2022. január 01-től a HÉVÜZ Hévíz Városüzemeltetési Kforint biztosítja.

A fenti intézményi költségracionalizálás fontos eleme még az ingatlan hasznosítás. A szociális intézmény jelenleg 5 telephelyen, az óvoda 2022. augusztus 31-ig 2 telephelyen, a művelődési intézmény 4 telephelyen látja el tevékenységét. Az épületek fenntartási- működtetési és karbantartási kiadásai mellett, a jövőben a felújításra is komoly összeget kell fordítani. Ezért továbbra is cél az telephelyen ellátott feladatok összevonása, és a felszabaduló ingatlan más célú hasznosítása.

Hévíz Város nívójának fenntartása fontos és szükséges, hiszen enélkül a turizmus hanyatlása bevétel kiesést generálhat, amely tovább gyűrűzve növeli a negatív hatásokat.

Továbbra is kiemelkedő jelentőséggel bírnak az Európai Unió által finanszírozott beruházások, melyek nagy mértékben befolyásolják a költségvetési főösszeget.

A felsorolt gazdasági intézkedések tükrében kerültek tervezésre a 2022. évi bevételek és kiadások.

**Bevételek**

2022. évi bevételi előirányzatok összege 5 040 858 ezer forint.

***Költségvetési bevételek*** tervezett összege 2 171 904 ezer forint, mely a működési és a felhalmozási bevételek tervezett együttes összege.

A **működési pénzforgalmi bevételek** tervezett összege 2 069 423 ezer forint.

Az Önkormányzat bevételeként jelenik meg a működési támogatások tervezett összege, mely 504 027 ezer forint, melyből a helyi önkormányzat általános működésének és ágazati feladatainak támogatása 150 246 ezer forint

Az **állami támogatásként** tervezhető összeget a Magyarország 2022. évi központi költségvetéséről szóló 2021. évi XC. törvény határozza meg. A törvény, 2. számú mellékletében tartalmazza a helyi önkormányzatok általános működésének és ágazati feladatainak támogatására megállapított támogatási fajtákat és mértékeket.

Jelen költségvetési rendelet-tervezetünk készítése idején már rendelkezésre áll a 2022. évi állami támogatás összegének megállapításához szükséges igény- illetve mutatószám felmérés, valamint a támogatás forintosítása.

Az önkormányzatunk működésének és ágazati feladatainak elvégzéséhez megállapított állami támogatás 2022. évi eredeti előirányzatként kimutatható összege - a Magyar Államkincstárhoz az ebr42 rendszerébe leadott előzetesen adatok alapján – 499 395 080 forint, mellyel szemben 59 745 752 forint szolidaritási hozzájárulás fizetendő (teljesítése nettó finanszírozás keretében történik). A szolidaritási hozzájárulás az éves költségvetési törvényben már több éve szerepel, de Hévíz Város költségvetési rendeletében 2021. évben jelent meg új elemként, mivel a feltételrendszerét megváltoztatták. Alapja az iparűzési adóerő-képességet meghatározó adóalap.

Az eredeti támogatási előirányzaton belüli részletezéseket az 1/3. melléklet tartalmazza. A 2021. évhez képest a mértékeken túl változás nem történt.

**Egyéb működési célú támogatások** bevételei Államháztartáson belülről (1/5 melléklet): 2022. évi tervezett összege 37 930 ezer forint.

*Önkormányzatunk* feladat-ellátási szerződés keretében biztosítja *az* orvosi ügyeleti ellátástHévíz és további 4 település számára*.* Ezek a települések: Alsópáhok, Felsőpáhok, Nemesbük és Zalaköveskút. Az önkormányzatoktól átvett támogatás tervezett összege 2 315 ezer forint.

Európai Mezőgazdasági Vidékfejlesztő Alap által kiírt pályázaton a 2019. évben megrendezett Boldog Békeidők rendezvény utólagos elszámolására az önkormányzat 5 889 ezer forint támogatásban részesült.

A Hévízi-tó átfogó tóvédelmi programja KEHOP-4.1.0-15-2016-00050 pályázat keretében várható működési támogatás 5.000 ezer Forint összegben.

A jelzőrendszeres házi segítségnyújtás esetében még nem történt meg a 2022. évre vonatkozó támogatási szerződés aláírása, ezért a támogatás a 1 900 ezer forint összegben a 2021. évi összeggel lett tervezve.

*A Hévízi Polgármesteri Hivatal* bevételei között a közös eljárásban lebonyolított országgyűlési képviselő-választás és országos népszavazás költségeinek normatíváiról, tételeiről, elszámolási és belső ellenőrzési rendjéről szóló 2/2022 (I.11.) IM rendelet alapján előzetesen kalkulált támogatás összege, 2 306 ezer forint szerepel.

*Teréz Anya Szociális Integrált Intézménynél* az Áht-n belülről átvett támogatás tervezhető összege 20 420 ezer forint. Az előirányzat tartalmazza a Társadalom Biztosítási Alaptól orvosi ügyeletre, védőnői ellátásra és iskola-egészségügyi ellátásra várható támogatás összegét.

**Közhatalmi bevétel** (1/4 melléklet) tervezett összege az Önkormányzat költségvetésében jelenik meg, mely 1 073 409 ezer forint. Az adómértékek a hatályos jogszabályi előírásoknak megfelelően 2022. évre nem módosultak. Tárgy év kiemelt feladata az adózás terén az építményadó bevallások 5 évre visszamenőleges revíziója, melynek eredményeként legalább 50 000 ezer forint bevétel várható.

A **felhalmozási pénzforgalmi bevételek** tervezett összege 102 481 ezer forint. (1/6. melléklet)

Egyéb felhalmozási célú támogatás Áht-n belülről egy pályázatot érint, - Csapadékvíz infrastruktúra fejlesztés Hévízen TOP-2.1.3-16-ZA1-2021-00047számú pályázat – mely keretében várható felhalmozási támogatás 99.999 ezer Forint összegben.

Felhalmozási célú átvett pénzeszközökön belül munkáltatói lakásépítési kölcsön 2022. évben várható megtérülése 2.482 ezer forint.

**Finanszírozási bevételeket** az előző évi költségvetési maradvány összege 2 850 617 ezer forint értékben (melyből az önkormányzat részére kiutalt, de még fel nem használt pályázati támogatások: 2 140 105 ezer forint), valamint az államháztartáson belüli megelőzések pedig 18 337 ezer forint értékben teszi ki.

**Kiadások**

2022. évre tervezett kiadási előirányzatok összege – azonosan a bevételi előirányzattal – 5 040 858 ezer forint.

***Költségvetési kiadások*** előirányzott összege 4 865 081 ezer forint.

**Működési pénzforgalmi kiadások** tervezett összege 2 618 944 ezer forint.

Az Önkormányzat esetében a működési kiadások feladatokra lebontott előirányzatai a 2/1. mellékletben láthatóak. Intézmények esetében a 3. melléklet és az ott részletezett adatokat kiemelt előirányzatokba összefoglaló intézményi pénzügyi mérlegek (3/1 – 3/5. mellékletek) tartalmazzák a tervezett kiadások mértékét.

**Személyi juttatások** tervezett előirányzata 919 858 ezer forint. A 703/2021 (XII.15.) Korm. rendelet alapján a kötelező legkisebb minimálbér 200 000 forint/hó, és a garantált bérminimum pedig 260 000 forint/hó. A minimálbér emelésen kívül már az előzőekben felsorolásra kerültek a különböző ágazatok bérrendezésével kapcsolatos jogszabályok, melyek egyike sem érinti a köztisztviselők illetményalap emelését. Önkormányzati szinten az egységes bérrendezés érdekében a köztisztviselői illetményalap 51 500 forint-ban került meghatározásra.

A személyi kiadások között tervezésre kerültek valamennyi intézmény esetében a 2022. évi soros előrelépések, a dolgozókat megillető jubileumi jutalmak, valamint a felmentési illetmények. Minden érintett dolgozó munkába járásához rendelkezésre áll a szükséges forrás.

2022. évben a teljesítményelvű jutalmazásra nem lesz forrás biztosítva. A közszolgálati tisztviselőkről szóló 2011. évi CXCIX. törvény (továbbiakban Kttv.) lehetőséget biztosít a hivatali szervezet vezetője részére rendkívüli, célhoz köthető feladatok megállapítására a kormánytisztviselő részére, amelynek teljesítése a munkakör ellátásából adódó általános munkaterhet jelentősen meghaladja (a továbbiakban: célfeladat). A célfeladat eredményes végrehajtásáért - a kormánytisztviselő illetményén felül - céljuttatás határozható meg a megállapított személyi juttatások előirányzatán belül. A 2020. év óta tartó, jelenleg is meghatározó befolyással bíró „COVID helyzet” miatt szükségessé vált célfeladatok meghatározása az önkormányzati feladatok végrehajtása érdekében, melyre 3 000 ezer forint került betervezésre. A Kttv. alapján a köztisztviselői cafetéria kötelező juttatás. Magyarország 2022. évi központi költségvetéséről szóló 2021. évi XC. törvény 62. § (4) bekezdése alapján az előirányzott cafetéria keret nettó 400 000 (bruttó 512 000) forint/fő/év, melyet javasolt a polgármesteri hivatalban az egységes foglalkoztatás politika miatt a köztisztviselőkön kívüli 2 fő munkavállaó részére is biztosítani.

**Munkaadót terhelő járulékok és szociális hozzájárulás** tervezett összege 128 567 ezer forint, melyet elsősorban a szociális hozzájárulási adóról szóló 2018. évi LII. törvény szerint 13 %-os SZOCHO képez.

**Dologi kiadások** tervezett előirányzata 1 227 481 ezer forint. A sort az önkormányzat és intézményei általános működési feladatain túl beruházások, uniós támogatások dologi kiadási tételei növelik. Tárgy évben feladatként megjelent az Illyés Gyula Általános Iskola udvarának rekonstrukciója, melyre a GAMESZ költségvetésében nettó 15 millió forint került betervezésre. Az előirányzat kialakításánál a takarékos gazdálkodás szempontját tartották szem előtt az intézmények.

**Működési célú támogatások** 2022. évben az államháztartáson belülre átadott támogatás előirányzat 46 937 ezer forint, az államháztartáson kívülre átadott támogatás előirányzata   
101 724 ezer forint. Az előirányzat támogatott szervezetenkénti bontását az 1/7. melléklet tartalmazza.

A támogatások között kiemelkedő a Hévízi Turisztikai Nonprofit Kft 55 000 ezer forint, valamint a Hévíz Sportkör TAO pályázat működési célú önrészére biztosított 10 944 ezer forint támogatási összege.

**A tartalék** tervezett összege 123 322 ezer forint, melyből a működési céltartalék előirányzata 98 322 ezer forint, az általános tartalék pedig 20 000 ezer forint. A felhalmozási tartalék 5 000 ezer forint. (1/9. melléklet)

**Felhalmozási pénzforgalmi kiadások**összege 2 241 137 ezer forint.

Beruházások eddig tervezett összege 2 192 410 ezer forint, Felújítások tervezett összege pedig 45 800 ezer forint. Ezek az összegek növekedhetnek az év közben elnyert EU-s és kormányzati pályázatok hatására.

A beruházások között betervezésre kerültek az önkormányzat és intézményei zavartalan működése érdekében informatikai eszközök, gépek, berendezések beszerzése, valamint több szempontból is kiemelkedő jelentőségű beruházások, melyek az előző években kezdődtek meg a pályázatok benyújtásával, közbeszerzések lefolytatásával, szerződések megkötésével, illetve kivitelezések megkezdésével.

A felhalmozási kiadások részletes - intézményenkénti és felhalmozási célonkénti - tervezését az 1/8. melléklet tartalmazza.

**Finanszírozási célú kiadás:**

A Magyar Államkincstár nettó finanszírozás keretében 2021. december 23-án utalta ki a 2022. évi állami támogatás előlegét. A kincstár a január 5-éig esedékes járandóságok fedezetének biztosítása érdekében megelőlegezte az önkormányzatot megillető 2022. évi állami támogatás 4%-át, mely 18 337 ezer forint. A 2022. évi költségvetésben a megelőlegezést vissza kell vezetni.

**Létszám**

Az Önkormányzat és intézményei létszámkerete 2022. január 1. napjával 173 főre csökkent a megtett intézkedések hatására.

A létszámok nagyságát és összetételét az 5. melléklet részletesen tartalmazza, melynek részeként megjelenik az állandó munkavállalók mellett - a júniustól augusztusig terjedő időszakra - 2 fő adóellenőr alkalmazása is.

**Közvetett támogatások**

Az államháztartásról szóló 2011. évi CXCV törvény 24. § (4) bekezdés c) pontja írja elő a költségvetés előkészítésekor a képviselő-testület részére tájékoztatásként a közvetetett támogatásokat tartalmazó kimutatást. A közvetett támogatások 2022. évre tervezett összege 167 571 ezer forint, mely összeget az adóelengedéseken és az adókedvezményeken túl a Teréz Anya Integrált Szociális Intézmény méltányossági okból biztosított támogatásai teszik ki.

A közvetett támogatások nyújtásának jogcímenként részletezett összegét a 8. számú melléklet tartalmazza.

**Rendelet részletes indokolás**

1. **§**

A költségvetés szerkezetét határozza meg és, hogy kire terjed ki a hatálya.

1. **§**

Az Áht. előírásainak megfelelően meghatározza a költségvetés címrendjét.

**3 - 5. §**

Rögzíti az Önkormányzat bevételi és kiadási fő összegeit, kiemelt előirányzatait a megfelelő hivatkozási helyek, mellékletek megjelölésével.

**6 - 10. §**

Az önkormányzat költségvetési szerveinek bevételi és kiadási főösszegét rögzíti.

**11. §**

A költségvetési szervek 2022. január 1-ei létszámkeretét állapítja meg.

**12. §**

A rendelet szabályozza a költségvetési szerveknél foglalkoztatottak cafetéria összegét.

**13. §**

A több éves kihatással járó kötelezettségeket állapítja meg.

**14. §**

A költségvetési maradvány feletti jogokat és a felhasználás módját szabályozza.

**15. §**

Rögzíti a költségvetés végrehajtásának szabályait.

**16 – 19. §**

Meghatározza a költségvetési szervek gazdálkodására vonatkozó szabályokat.

**20. §**

Megállapítja a Polgármester hatáskörét.

**21. §**

Rögzíti, hogy tárgy évben mely banknál vezetett számlákon bonyolódhat  
 pénzforgalom.

**22 – 23. §**

A követelések, kintlévőségek nyomon követéséről és arról való lemondás  
 lehetőségeit taglalja.

**24 – 25. §**

Az egyes eljárások sajátos szabályait állapítja meg.

**26-27. §**

Vegyes rendelkezéseket állapít meg.

Tisztelt Képviselő-testület!

Az előterjesztésben részletesen bemutatott számok és adatok pontosan alátámasztják azt, hogy a 2022. évi költségvetés összeállítása az állami támogatáspolitika változása, valamint a koronavírus-világjárvány nemzetgazdaságot érintő hatásának enyhítése érdekében hozott gazdasági intézkedések miatt – a 2021. évhez hasonlóan- nagy mértékben hátrányosan érinti Hévíz Város Önkormányzatát. Az előterjesztés és a 2022. évi költségvetés tervezett összeállítása során alapos mérlegelés az igények pontos felülvizsgálata és a jövőre vonatkozó megoldás szándéka alakította ki az előirányzatokat.

A 2022. évi költségvetés összeállítása során az előző évekhez hasonlóan kiemelt cél volt, hogy az önkormányzati feladatellátás és a beruházások annak ellátási színvonalának csökkentése nélkül finanszírozható legyen. Ahhoz, hogy a város által elhatározott fejlesztéspolitika a folyamatban lévő európai uniós pályázati fejlesztések megvalósítása reális cél maradjon, az elkövetkező években továbbra is vizsgálni kell az önkormányzat által kötelezően ellátandó feladatok ellátási színvonalát és felül kell vizsgálni az önkormányzat által önként vállalt feladatok közép és hosszú távú fenntarthatóságát.

A veszélyhelyzet miatti rendkívüli intézkedések után meg kell vizsgálnunk azokat a területeket, ahol az önkormányzat a térítési díjainak felülvizsgálatával többletbevételeket érhet el. Folytatni kell az adópolitikában a helyi adóztatásban rejlő tartalékok megkezdett vizsgálatát. Át kell tekinteni a kedvezmények, mentességek megfogalmazását és mértékét, az egyes adómértékek helyi adó törvényben foglalt korlátait figyelembe véve. Rövidtávon át kell gondolni elsősorban a fejlesztéspolitika forrásainak biztosítása érdekében az önkormányzati vagyonban rejlő tartalékok feltárását. Javasolt számba venni azokat az ingatlanokat, amelyek értékesítése szóba kerülhet.

A beterjesztett 2022. évi költségvetés a működés feltételeit megteremti. A jövő érdekében mindenképpen indokolt a következő évek stabil költségvetésének megalapozásához a fentiekben vázolt, megkezdett intézkedések folytatása, véghez vitele.

Kérem a tisztelt Képviselő-testületet, hogy a – költségvetési rendelet-tervezet megismerése és megvitatása után – jelen előterjesztéssel benyújtott költségvetési rendeletet szíveskedjen elfogadni.

A költségvetési rendelet minősített többségi szavazattal fogadható el.

**Adósságot keletkeztető ügyletek**

Az államháztartásról szóló 2011. évi CXCV törvény 29/A §-a szabályozza, hogy az önkormányzat a költségvetési rendelet elfogadásáig, határozatban állapítja meg a saját bevételeinek és az adósságot keletkeztető ügyleteiből eredő fizetési kötelezettséget a költségvetési évet követő három évre várható összegét.

Magyarország gazdasági stabilitásáról szóló 2011. évi CXCIV törvény 45. § (1) bekezdése a) pontja felhatalmazása alapján kiadott jogszabályban meghatározottak szerinti saját bevételeinek, valamint a Stabilitási tv. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét. Az Önkormányzatnak ez évet és következő három évet terhelően nincs váltó, lízing, halasztott fizetési és kezességvállalásból eredő fizetési kötelezettsége. A határozati javaslat a jogszabály által előírt időszakra a saját bevételeket, valamint a hitelből eredő fizetési kötelezettséget tartalmazza.

**2.**

**Határozati javaslat**

1. Hévíz Város Önkormányzat Képviselő-testülete Hévíz Város Önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2022. évi költségvetési évet követő három évre várható összegét az alábbiak szerint állapítja meg:

|  |  |  |  |  |  |
| --- | --- | --- | --- | --- | --- |
| Megnevezés | Sorszám | Tárgy év  2022. | Saját bevétel és adósságot keletkeztető ügyletből eredő fizetési kötelezettség a tárgyévet követő | | |
| 1. évben | 2. évben | 3. évben |
| 1 | 2 | 3 | 4 | 5 | 6 |
| Helyi adók | 1 | 1 049 909 000 | 1 008 887 000 | 1 008 887 000 | 1 008 887000 |
| Tulajdonosi bevételek | 2 | 0 | 0 | 0 | 0 |
| Díjak, pótlékok, bírságok, települési adók | 3 | 14 500 000 | 4 500 000 | 4 500 000 | 4 500 000 |
| Immateriális javak, ingatlanok és egyéb tárgyi eszközök értékesítése | 4 |  |  |  |  |
| Részesedések értékesítése és részesedések megszűnéséhez kapcsolódó bevételek | 5 | 0 | 0 | 0 | 0 |
| Privatizációból származó bevételek | 6 |  |  |  |  |
| Garancia- és kezességvállalásból származó megtérülések | 7 |  |  |  |  |
| **Saját bevételek (01+... +07)** | 8 | **1 064 409 000** | **1 013 387 000** | **1 013 387 000** | **1 013 387 000** |
| **Saját bevételek (08. sor) 50%-a** | 9 | **532 204 500** | **506 693 500** | **506 693 500** | **506 693 500** |
| **Előző év(ek)ben keletkezett fizetési kötelezettség (11+...+17)** | 10 | **157 440 000** | **157 440 000** | **157 440 000** | **157 440 000** |
| Hitelből eredő fizetési kötelezettség | 11 | **157 440 000** | **157 440 000** | **157 440 000** | **157 440 000** |
| Kölcsönből eredő fizetési kötelezettség | 12 |  |  |  |  |
| Hitelviszonyt megtestesítő értékpapírból eredő fizetési kötelezettség | 13 |  |  |  |  |
| Adott váltóból eredő fizetési kötelezettség | 14 |  |  |  |  |
| Pénzügyi lízingből eredő fizetési kötelezettség | 15 |  |  |  |  |
| Halasztott fizetés, részletfizetési kötelezettsége | 16 |  |  |  |  |
| Szerződésben kikötött visszavásárlási kötelezettség | 17 |  |  |  |  |
| Kezesség- és garanciavállalásból eredő fizetési kötelezettség | 18 |  |  |  |  |
| **Tárgyévben keletkezett illetve keletkező, tárgyévet terhelő fizetési kötelezettség (19+...+25)** | 19 |  |  |  |  |
| Hitelből eredő fizetési kötelezettség | 20 |  |  |  |  |
| Kölcsönből eredő fizetési kötelezettség | 21 |  |  |  |  |
| Hitelviszonyt megtestesítő értékpapírból eredő fizetési kötelezettség | 22 |  |  |  |  |
| Adott váltóból eredő fizetési kötelezettség | 23 |  |  |  |  |
| Pénzügyi lízingből eredő fizetési kötelezettség | 24 |  |  |  |  |
| Halasztott fizetés, részletfizetési kötelezettsége | 25 |  |  |  |  |
| Szerződésben kikötött visszavásárlási kötelezettség | 26 |  |  |  |  |
| Kezesség- és garanciavállalásból eredő fizetési kötelezettség | 27 |  |  |  |  |
| **Fizetési kötelezettség összesen (10+19)** | 28 | **157 440 000** | **157 440 000** | **157 440 000** | **157 440 000** |
| **Fizetési kötelezettséggel csökkentett saját bevétel (9-28)** | 29 | **374 764 500** | **349 253 500** | **349 253 500** | **349 253 500** |

1. Az adósságot keletkeztető ügyletekben történő változás esetén újabb kimutatást szükséges készíteni tájékoztatás céljából.

Felelős: Papp Gábor polgármester

Határidő: éves beszámolók

**3.**

**Előzetes hatásvizsgálat:**

A jogalkotásról szóló 2010. évi CXXX. törvény 16. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat2022. évi költségvetésről szóló önkormányzati rendelet megalkotása.

Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Az előterjesztés szövegében minden esetben be kell mutatni különösen a rendelet társadalmi, gazdasági, költségvetési, környezeti, egészségi, adminisztratív terheket befolyásoló és egyéb hatásait, a rendelet megalkotásának szükségességét, a rendeletalkotás elmaradása esetén annak várható következményeit, valamint a rendelet alkalmazásához szükséges személyi, szervezeti, tárgyi és pénzügyi feltételeket.

**Költségvetési hatása:** A 2022. évi költségvetési rendelet megalkotásához kapcsolódó előzetes hatásvizsgálat során megállapítható, hogy az önkormányzatnak törvényben foglalt kötelezettsége az adott évre költségvetést alkotni az államháztartásról szóló 2011. évi CXCV. törvény 23 -24. §-ban kapott felhatalmazás alapján.

**Rendelet megalkotásának szükségessége**: A rendelet megalkotásának elmaradása esetén a költségvetésben meghatározott feladatok végrehajtása nem lehetséges. Amennyiben a költségvetési rendeletet a jogszabályban foglalt határidőig fogadja el a képviselő testület, úgy az államháztartásról szóló 2011. évi CXCV. törvény 108. §-a alapján az elemi költségvetésről az államháztartás információs rendszere keretében történő adatszolgáltatást sem tudja teljesíteni. Ha a helyi önkormányzat ezt az adatszolgáltatási kötelezettségét határidőig nem teljesíti, a helyi önkormányzatokért felelős miniszter a határidő utolsó napját követő hónaptól az információ szolgáltatásáig a nettó finanszírozás alapján a helyi önkormányzatot megillető összeg folyósítását felfüggeszti.

**A jogszabály alkalmazásához szükséges személyi, szervezeti, tárgyi és pénzügyi feltételek** a költségvetési rendelet esetében több szempontból is nehezen értelmezhetők. A költségvetés meghatározza a költségvetési szervek létszámkeretét, így a személyi erőforrások tekintetében konkrét rendelkezéseket tartalmaz, bizonyos befolyással bír a szervezeti struktúrára, az utóbbiról azonban nem a költségvetési rendelet keretei között dönt az önkormányzat. A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendelet társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében. A rendelkezésre álló előirányzatok befolyásolják a kötelezően ellátandó feladatok minőségét, az önként vállalt feladatok mennyiségét és azok színvonalát. A költségvetés az egyes ágazatok szakmai programjai, részkoncepciói alapján készül, mely elsősorban a kötelező feladatellátásból adódó feladatokat tartalmazza. Az adminisztratív terhek nem változnak.

**Egyeztetési kötelezettség:** Valamennyi költségvetési szerv vezetővel egyeztetésre kerültek az intézmények költségvetései, melyről jegyzőkönyv készült.

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Boros Lajosné | Az előterjesztés  készítője |  |  |
| Szintén László | Közgazdasági osztályvezető / pénzügyi ellenőrzés |  |  |
| Dr. Tüske Róbert | Jegyző / törvényességi felülvizsgálat |  |  |
|  |  |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Gönye József | GAMESZ igazgató |  |  |
| Szabados Rudolf | FGYMK mb. igazgató-helyettes |  |  |
| Varga András | TASZII intézményvezető |  |  |
| Nagy Sándorné | Brunszvik Óvoda vezető |  |  |